আমার নতুন গল্পসংকলন চান্দের আলো কতদূর ছাপছে মাওলা ব্রাদার্স। এখানে গত কয়েক বছরে লেখা পঁচিশটি গল্প সংকলিত হচ্ছে। আমার প্রয়াত জীবনসঙ্গী সব্যসাচী লেখক সৈয়দ শামসুল হককে নিয়ে একটি স্মৃতিচারণমূলক গ্রন্থ প্রকাশ করছে স্টুডেন্ট ওয়েজ। এর শিরোনাম স্মৃতির নক্ষত্রে সৈয়দ হক। আর বেরুবে একটি প্রবন্ধের বই ও একটি টুকরো গদ্যরচনার সংকলন। যোগাযোগের মধুসূদন ও অন্যান্য প্রবন্ধ বইটি বেরুচ্ছে অন্বেষা প্রকাশন থেকে। রকমারি রচনা মূলত মনোবিজ্ঞান, নারীর কথা ও সাম্প্রতিক প্রসঙ্গ— এই তিন ধরনের লেখার সমষ্টি। এটির প্রকাশক রাত্রি প্রকাশন। আমার প্রথম দুটি উপন্যাস, সোনার হরিণ ও তৃষিতা-র নতুন সংস্করণও আলাদা আলাদাভাবে প্রকাশ পাবে।